《上霄洞》
宋代·王野

吾闻北山阳，岩壑宝相窍。何年开鸿濛，随地通窔奥。

朝真高难攀，冰壶深莫料。诡怪者双龙，崖室最苍峭。

上霄虽晚出，烟霞寄孤峤。寻源陟空山，访仙款遗庙。

始探颇褊窄，稍入亦窈窕。上穴由梯升，傍穿须火照。

青厂既郁郁，白乳仍皭皭。旁通多曲折，幽眇转奇妙。

穷探岂不欲，所畏自微爝。昏昏蝙蝠飞，悄悄鼪鼯叫。

或疑洞灵出，或恐山鬼啸。又闻村中氓，凿石供灰烧。

俄然得深窦，倾城尽登眺。何人不好事，窒塞迷其要。

此虽幸独存，荒僻委蓬藋。傥移傍京邑，车马日号召。

了知神仙事，茫昧不堪吊。岂无隐沦士，岩筑像惟肖。

畬田沃可耕，涧水清可钓。平生爱泉石，自谓饥可疗。

喜兹近吾隐，来往足谈笑。此意复谁论，行行逢荷筱。